Biela stopa

Biela stopa, predtým tiež Biela stopa SNP je najstarší pravidelne organizovaný masový vytrvalostný beh na lyžiach na Slovensku, ktoré sa koná v Kremnických vrchoch pri Kremnici. V prvom ročníku v roku 1974 štartovali len muži na 51 km so štartom na Krahuliach a cieľom v Laskomerskom pri Banskej Bystrici a priami účastníci SNP na 22 km so štartom na Skalke. Od 32. ročníku, v roku 2005, podujatie organizuje Telovýchovná jednota Biela stopa Kremnica. Zároveň z názvu vypadlo „SNP“ a štart a cieľ sú na bežeckom areáli Skalka. 24. až 26. januára 2020 sa uskutoční 47. ročník Bielej stopy.

História podujatia 
Prvý ročník sa uskutočnil v roku 1974 pri príležitosti 30. výročia SNP. V druhom ročníku pridali do programu podujatia aj kategóriu žien na 23,7 km.  V roku 1977 po prvý raz štartovali juniori, juniorky a dorast v kategóriách SZM, v ďalšom roku 1978 pretekalo aj žiactvo (v kategóriách PO SZM) v tzv. Malej Bielej stope. O niekoľko rokov neskôr mohli muži aj ženy behať aj na polovičnú trať. Počet účastníkov postupne narastal. V roku 1987 najdlhšiu vzdialenosť bežalo 4177 lyžiarov a spolu so ženami, účastníkmi SNP, dorastencami a žiakmi ich bolo až 6015, čo bol účastnícky rekord. sa len jediný raz podujatie neuskutočnilo z dôvodu nedostatku snehu, a to v r. 1990. 

Od času, keď vstúpila do bežeckého lyžovania tzv. voľná technika (korčuľovanie, freestyle, skejt), bola v programe Bielej Stopy hlavne táto. Klasická technika bola naposledy predpísaná v hlavnom preteku v r. 2004, potom sa presunula ako iná kategória a teraz sa behá v nedeľu.

Euroloppet a majstrovstvá Slovenska 
Biela Stopa Kremnica je od roku 1985 členom združenia európskych diaľkových behov EUROLOPPET. V roku 1989 bola Biela stopa zaradená do medzinárodného kalendára vytrvalostných pretekov na lyžiach FIS. 

V roku 2003, bola Biela stopa aj národným šampionátom vo vytrvalostnom behu dospelých, juniorov a junioriek.

Trate 
Dĺžka tratí sa v jednotlivých rokoch menila v závislosti od trasy a snehových podmienok. Organizátori v súlade s poveternostnými podmienkami museli meniť pôvodne stanovenú trať, jej dĺžku i miesta štartu a cieľa.  Najdlhšia trať mala v histórii rôzne podoby. Najčastejšie mala štart na Krahuliach, pod Krahulským štítom a cieľ v B. Bystrici (pri plážovom kúpalisku, pri štadióne na Štiavničkách) alebo v Králikoch (na lyž. bežeckom štadióne). Boli aj ročníky so štartom na Krahuliach a cieľom na Skalke, so štartom a cieľom na Skalke, so štartom na Skalke a cieľom v Králikoch. Cieľ bol i v Kordíkoch pri B. Bystrici. V rokoch 2003, 2004 sa bežalo po trase Krahule – Krahule, so štartom v lokalite Pod čerešňou, už bez situovania trasy na banskobystrickú stranu.

Dĺžka trate prvého ročníka bola 51 km. Najdlhšia trasa so štartom v Krahuliach, v lokalite Pod čerešňou  a cieľom v B. Bystrici, pri štadióne na Štiavničkách merala 55 km. Po roku 2005 bola dĺžka trate 45 aj 48 km. Veľmi často je preto ako vzdialenosť najdlhšej trasy uvádzaných 50 km, tak ako je to stanovená trať aj v súčasnosti (rok 2020).

Súčasnosť 
Súčasťou súčasných podujatí je beh mužov a žien, beh priamych účastníkov SNP a „Malá Biela stopa“ - preteky žiakov a dorastencov.  V sobotu sa bežia hlavné preteky, beh voľnou technikou na 50 a 25 km a v nedeľu krátka 30 km trať klasickou technikou. Všetky behy majú štart aj cieľ na lyžiarskom štadióne na Skalke.

47. ročník Bielej stopy 
24. až 26. januára 2020 sa uskutoční na Skalke pri Kremnici už 47. ročník Bielej stopy. 

Hlavné preteky voľnou technikou (freestyle) s dĺžkou trate 50 km so štartom aj cieľom na Skalke sa uskutočnia v sobotu 25.1.2020. Spolu s hlavnými pretekmi organizátori Bielej stopy odštartujú aj bežcov na kratšiu, 25 kilometrovú trať. 

V nedeľu 26.1.2020 pokračuje Biela stopa pretekmi klasickou technikou na trati dlhej 30 km. V tento deň štartujú aj žiaci a mládež v rámci Bielej stopy JUNIOR, ktorá bude hodnotená aj ako pudujatie Slovenského pohára.

Súťažné kategórie 
 50 km voľnou technikou
 25 km voľnou technikou
 30 km klasickou technikou
 Junior
 Mini

Externé odkazy 
https://www.bielastopa.sk/#

Referencie 

Lyžovanie